b'\n_START_ARTICLE_\nPanev\xc4\x97\xc5\xbeio medicinos mokykla\n_START_PARAGRAPH_\nPanev\xc4\x97\xc5\xbeio medicinos mokykla, Panev\xc4\x97\xc5\xbeio A. Doma\xc5\xa1evi\xc4\x8diaus medicinos mokykla\xc2\xa0\xe2\x80\x93 medik\xc5\xb3 ruo\xc5\xa1imo mokykla, veikusi Panev\xc4\x97\xc5\xbeyje 1941\xe2\x80\x932002\xc2\xa0m. 2002\xc2\xa0m. tapo Panev\xc4\x97\xc5\xbeio kolegijos Sveikatos, socialin\xc4\x97s prie\xc5\xbei\xc5\xabros ir edukologijos fakultetu.\n_START_SECTION_\nIstorija\n_START_PARAGRAPH_\n1941\xc2\xa0m. kovo 1 d. Panev\xc4\x97\xc5\xbeyje \xc4\x97m\xc4\x97 veikti gailesting\xc5\xb3j\xc5\xb3 seser\xc5\xb3 kursai. Kurs\xc5\xb3 organizatorius ir mokymo plan\xc5\xb3 sudarytojas buvo gydytojas terapeutas, v\xc4\x97liau\xc2\xa0\xe2\x80\x93 profesorius, medicinos moksl\xc5\xb3 daktaras Mykolas Marcinkevi\xc4\x8dius (1882\xe2\x80\x931987). Prasid\xc4\x97jus Antrajam pasauliniam karui ir 1942 met\xc5\xb3 spalio 15 dien\xc4\x85 i\xc5\xa1leidus pirm\xc4\x85j\xc4\x85 laid\xc4\x85, mokyklos darbas buvo nutrauktas._NEWLINE_1944\xc2\xa0m. gruod\xc5\xbeio 1 d. kurs\xc5\xb3 veikla buvo atnaujinta, \xc4\xaf juos pri\xc4\x97m\xc4\x97 50 b\xc5\xabsim\xc5\xb3 medicinos seser\xc5\xb3 ir aku\xc5\xa1eri\xc5\xb3. Pirmoji pokario medicinos seser\xc5\xb3 laida mokykl\xc4\x85 baig\xc4\x97 1946\xc2\xa0m. bir\xc5\xbeelio 1946\xc2\xa0m. rugs\xc4\x97jo m\xc4\x97n. buvo atidaryta dvimet\xc4\x97 aku\xc5\xa1eri\xc5\xb3 mokykla. Ji 1949 met\xc5\xb3 vasario 1 dien\xc4\x85 buvo prijungta prie medicinos seser\xc5\xb3 mokyklos ir pavadinta respublikine Panev\xc4\x97\xc5\xbeio aku\xc5\xa1eri\xc5\xb3 mokykla. 1947\xc2\xa0m. bir\xc5\xbeelio m\xc4\x97n. mokykl\xc4\x85 baig\xc4\x97 pirmoji aku\xc5\xa1eri\xc5\xb3 laida. Tuometin\xc4\x97 mokykla buvo \xc4\xafsik\xc5\xabrusi Sm\xc4\x97lyn\xc4\x97s gatv\xc4\x97je, \xc5\xa1alia dabartin\xc4\x97s V\xc5\xa0\xc4\xae Panev\xc4\x97\xc5\xbeio ligonin\xc4\x97s._NEWLINE_1953\xc2\xa0m. mokykla pavadinta Medicinos mokykla. Pokario metu tr\xc5\xabko sveikatos prie\xc5\xbei\xc5\xabros specialist\xc5\xb3, tod\xc4\x97l 1954\xc2\xa0m. buvo priimtas medicinos fel\xc4\x8deri\xc5\xb3 kursas. J\xc4\xaf 1956\xc2\xa0m. baig\xc4\x97 pirmoji medicinos fel\xc4\x8deri\xc5\xb3 laida._NEWLINE_1965\xc2\xa0m. gruod\xc5\xbeio 17 d. mokykla pavadinta Panev\xc4\x97\xc5\xbeio A. Doma\xc5\xa1evi\xc4\x8diaus medicinos mokykla, Panev\xc4\x97\xc5\xbeyje gimusio ir ilg\xc4\x85 laik\xc4\x85 jame dirbusio gydytojo ginekologo Andriaus Doma\xc5\xa1evi\xc4\x8diaus garbei._NEWLINE_1991\xc2\xa0m., Lietuvos Respublikoje reformuojant specialiojo vidurinio mokymo sistem\xc4\x85, A.Doma\xc5\xa1evi\xc4\x8diaus medicinos mokykla reorganizuota \xc4\xaf auk\xc5\xa1tesni\xc4\x85j\xc4\x85 medicinos mokykl\xc4\x85._NEWLINE_1993\xc2\xa0m. mokykla persik\xc4\x97l\xc4\x97 \xc4\xaf suremontuotas ir studijoms pritaikytas patalpas, kuriose ir dabar veikia._NEWLINE_1996\xc2\xa0m. prad\xc4\x97ti rengti bendrosios praktikos slaugytojai pagal slaugos studij\xc5\xb3 program\xc4\x85, parengt\xc4\x85 kartu su kitomis \xc5\xa1alies medicinos mokyklomis ir Danijos slaugi\xc5\xb3 organizacija. Nuo 1995\xc2\xa0m. rengiami ergoterapeut\xc5\xb3 pad\xc4\x97j\xc4\x97jai, nuo 1996 met\xc5\xb3\xc2\xa0\xe2\x80\x93 kineziterapeut\xc5\xb3 pad\xc4\x97j\xc4\x97jai, socialiniai darbuotojai._NEWLINE_Panev\xc4\x97\xc5\xbeio medicinos mokykla vienintel\xc4\x97 Lietuvoje \xc4\x97m\xc4\x97 rengti medicinos fel\xc4\x8derius kra\xc5\xa1to apsaugai. 1996\xc2\xa0m. i\xc5\xa1leista pirmoji fel\xc4\x8deri\xc5\xb3 kra\xc5\xa1to apsaugai laida._NEWLINE_1997\xc2\xa0m. prad\xc4\x97ti rengti burnos higienistai ir gydytojo stomatologo (dabar\xc2\xa0\xe2\x80\x93 gydytojo odontologo pad\xc4\x97j\xc4\x97jai).\n_START_SECTION_\nReorganizacija\n_START_PARAGRAPH_\n2002\xc2\xa0m. rugpj\xc5\xab\xc4\x8dio 30 d. medicinos mokykla kartu su kitomis Panev\xc4\x97\xc5\xbeio miesto auk\xc5\xa1tesniosiomis mokyklomis ir Roki\xc5\xa1kio kult\xc5\xabros mokykla buvo reorganizuota ir \xc4\xafsteigta Panev\xc4\x97\xc5\xbeio kolegija. Medicinos mokykla tapo kolegijos Sveikatos, socialin\xc4\x97s prie\xc5\xbei\xc5\xabros ir edukologijos fakultetu._NEWLINE_Nuo 2003\xc2\xa0m. organizuojamos studijos pagal individuali\xc4\x85sias programas asmenims, turintiems slaugytojo profesin\xc4\x99 kvalifikacij\xc4\x85, \xc4\xafgyt\xc4\x85 medicinos mokykloje. Tai t\xc4\x99stinis mokymasis, skirtas asmeniui perkvalifikuoti, jo kvalifikacijai kelti, profesiniams \xc4\xafg\xc5\xabd\xc5\xbeiams tobulinti.'